ജില്ലാ പ്രസിഡന്റിനെതിരേ കലാപക്കൊടി ഉയര്ത്തി കേരള കോണ്ഗ്രസ് കാഞ്ഞങ്ങാട്: കേരള കോണ്ഗ്രസ് ജില്ലാ പ്രസിഡന്റിന്റെ തെറ്റായ നയങ്ങളില് പ്രതിഷേധിച്ച് പാര്ട്ടിസ്ഥാനങ്ങള് രാജിവയ്ക്കുന്നതായി ഒരു വിഭാഗം നേതാക്കള് പത്രസമ്മേളനത്തില് അറിയിച്ചു. സ്ഥാനമാനങ്ങള് മാത്രമാണ് രാജിവയ്ക്കുന്നതെന്നും പാര്ട്ടിയില് സാധാരണ പ്രവര്ത്തകരായി തുടരുമെന്നും സംസ്ഥാന നേതൃത്വവുമായി ചര്ച്ചയ്ക്ക് തയാറാണെന്നും നേതാക്കള് അറിയിച്ചു. ജില്ലാ വൈസ് പ്രസിഡന്റുമാരായ അലക്സ് പുളിക്കല്, ഹരിപ്രസാദ് മേനോന്, ജനറല് സെക്രട്ടറിമാരായ ജയിംസ് മാരൂര്, സിജി കട്ടക്കയം, ബേബി പന്തല്ലൂര്, ടോമി കുന്പാട്ട്, സിബി മേക്കുന്നേല്, രഞ്ജിത് പുളിയേക്കാട്ട്, ജയിംസ് കണിപ്പള്ളി, നിയോജകമണ്ഡലം പ്രസിഡന്റുമാരായ എം.സി.മാത്യു മാരൂര് തൃക്കരിപ്പൂര്, ജോസ് നാഗരോലില് കാഞ്ഞങ്ങാട്, ടിമ്മി എലിപ്പുലിക്കാട്ടില് ഉദുമ, കെ.പി. മുനീര് മഞ്ചേശ്വരം, വനിത കേരള കോണ്ഗ്രസ് ജില്ലാ പ്രസിഡന്റ് മായ സജി, കെഎസ്സി ജില്ലാ പ്രസിഡന്റ് നിതിന് ബൈജു, മണ്ഡലം പ്രസിഡന്റുമാരായ ശരത് ബളാല്, ഒ.എം. ജോര്ജ്, മനോജ് മാറാട്ടുകുളം കുറ്റിക്കോല്, റിജോ ചെറുവത്തൂര്, ഷൈജു ജോസഫ് കിനാനൂര്കരിന്തളം എന്നിവരാണ് രാജിവച്ചത്. യുഡിഎഫിനെ ഒറ്റുകൊടുക്കുന്ന ഇത്തരം ആളുകള്ക്കൊപ്പം പ്രവര്ത്തിക്കാന് കഴിയില്ലെന്ന് ജനറല് സെക്രട്ടറി ജയിംസ് മാരൂര് പറഞ്ഞു. ത്രിതല പഞ്ചായത്ത് തെരഞ്ഞെടുപ്പ് വേളയില് സീറ്റ് വിഭജന ചര്ച്ച നടന്നുകൊണ്ടിരിക്കെ യുഡിഎഫില്നിന്നും പുറത്തുപോകാനുള്ള ശ്രമം ഏകപക്ഷീയമായിരുന്നു. നിയമസഭ തെരഞ്ഞെടുപ്പില് തൃക്കരിപ്പൂര് സീറ്റില് മത്സരിക്കാന് അവസരം ലഭിച്ചപ്പോള് സ്ഥാനാര്ഥിയായ എം.പി. ജോസഫിനെ പരാജയപ്പെടുത്താനാണ് പ്രസിഡന്റ് ശ്രമിച്ചത്. സ്ഥാനാര്ഥിക്കുവേണ്ടി സംസ്ഥാന നേതാക്കളെ പങ്കെടുപ്പിച്ച് ഒരു പൊതുപരിപാടി പോലും സംഘടിപ്പിച്ചില്ല. തെരഞ്ഞെടുപ്പ് പ്രവര്ത്തനങ്ങളില്നിന്ന് ജില്ലാ നേതാക്കളെ മാറ്റിനിര്ത്താനാണ് പ്രസിഡന്റിന്റെ ശ്രമം. ഡമ്മി സ്ഥാനാര്ഥിയാകാമെന്ന് പറഞ്ഞ പ്രസിഡന്റ് അവസാനനിമിഷം കാലുമാറിയതോടെ ഡമ്മി സ്ഥാനാര്ഥിയില്ലാതെയാണ് പാര്ട്ടി സ്ഥാനാര്ഥി പത്രിക നല്കിയത്. തെരഞ്ഞെടുപ്പിനുശേഷം നാളിതുവരെയായിട്ടും ഒാണ്ലൈനായി പോലും പാര്ട്ടി യോഗം ചേര്ന്നില്ല. ഇക്കാര്യങ്ങള് പലവട്ടം സംസ്ഥാന നേതൃത്വത്തെ അറിയിച്ചിട്ടും യാതൊരു നടപടിയുമുണ്ടായില്ല.ജയിംസ് പറഞ്ഞു.